钦定古今图书集成/明伦汇编/交谊典/第090卷 > 礼记 > 《表记》
## 钦定古今图书集成/明伦汇编/交谊典/第090卷 > 礼记 > 《表记》

子曰：“君子不以口誉人，则民作忠。故君子问人之寒
则衣之，问人之饥则食之，称人之美则爵之。”《国风》曰：
“心之忧矣，于我归说。”子曰：“口惠而实，不至怨菑及其
身。是故君子与其有诺责也，宁有己怨。”《国风》曰：“言笑
宴宴，信誓旦旦，不思其反。反是不思，亦已焉哉？”子曰：
“君子不以色亲人，情疏而貌亲，在小人穿窬之盗也
与？”子曰：“情欲信，辞欲巧。”

〈集说〉严陵方氏曰：“‘不以口誉人，则言之所与，必发于心，不止于外貌，故民化之而作忠。若问人之寒则衣之’之类，皆非口誉之事也。口誉者，内外之不相应也；口惠者，始终之不相副也。君子之亲人也以德，故曰：‘不以色亲人’。貌虽亲而情实疏，则恐人之见其情也，又何异穿窬之盗也？穿窬者，穿垣墉而为之盗也。君子情”非苟动也，将以有所示；辞非苟出也，将以有所治。内有情之信，而外有辞之巧，又何害其为仁乎？此所以先言情欲信，而后乃言辞欲巧也。马氏曰：“君子之誉人不以口，而身必致之也。不以身致之，则是显誉于人，阴弃其身，而民亦趋于伪矣。君子不以色亲人者，以其有相爱之情出于中，愉色婉容见于外”，盖真积于内，然后诚动于外。故君子不以色亲人，而虑情之不信也。匿怨而友其人者，君子所耻也。

==刘子==